Tütsbarg

Tütsbarg () is en lütten Oort in de Gemeen Snevern in’n Landkreis Heidkreis, Neddersassen. Binnen de Gemeen höört de Oort to de polietsche Oortschop Häbe.

De Oort is nöömt na’n 117 m över de See hogen Tütsbarg, de en lütt Stück in’n Noordwesten liggt.

 Geografie 

De Oort liggt in de Lümbörger Heid un in dat Naturschuulrebeed Lümbörger Heid. Dat Water ut dat Rebeed flütt över de Brunau af.

De Naveröörd sünd Habenbeck-Nerndörp un Habenbeck-Bobendörp in’n Noorden, Behrn in’n Oosten, Benninghöben un Steenkenhöben in’n Süüdoosten, Schaal in’n Süden, Bockhäbe, Häbe, Pietz un Möhr in’n Süüdwesten, Snevern in’n Westen un Reinsählen un Baal in’n Noordwesten.

 Historie 

De Hoff an’n Tütsbarg kummt in dat 16. Johrhunnert toeerst in de Oorkunnen vör.

Vondaag bedrifft de Vereen Naturschuulpark den Hoff Tütsbarg as Landschopspleeghoff, üm de Landschop in dat Naturschuulrebeed Lümbörger Heid to bewohren. De Vereen hett den Hoff in Tütsbarg 1928 köfft. In’n Schaapstall von 2003 sünd 800 Heidsnucken ünnerbrocht, de den Dag över in de Heid weiden doot.

Von 1911 bet 1956 harr de Architekt Gustav Goerke ut Berlin en Hoff in Tütsbarg, de vondaag to en Hotelanlaag utboot is.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Woltern in’n Kanton Soltau höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Neenkerken in’n Kanton Wasra.

De Oort hett vör 1852 to de Amtsvaagdie Snevern in dat Amt Rodenborg tohöört, denn von 1852 bet 1859 to dat Amt Snevern un von 1859 bet 1885 to dat Amt Soltau. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de 2011 den Naam Landkreis Heidkreis kregen hett.

De Oort höört von öllers bi de Gemeen Häbe mit bi, de an’n 1. März 1974 mit de Gemeenreform in Neddersassen Deel von de Gemeen Snevern worrn is. Sietdem höört Tütsbarg binnen de Gemeen to de Oortschop Häbe, de en egen Oortsvörsteiher hett.

 Inwahnertall 

 Religion 

Tütsbarg is evangeelsch-luthersch präägt un höört to dat Kaspel von de Fredenskark in Häbe. Düsse Kark is 1956 boot un 1961 egenstännige Karkengemeen worrn. Vörher hett de Oort to dat Kaspel von de Peter-un-Paul-Kark in Snevern tohöört.

För de Kathoolschen is de St.-Ansgar-Kark in Snevern tostännig, de siet 1. November 2006 to de St.-Maria-Karkengemeen in Soltau tohöört. De St.-Ansgar-Kark is 1963 boot un an’n 1. Januar 1964 egenstännige Karkengemeen worrn. Vörher is dat Rebeed ok al von de St.-Maria-Kark in Soltau betreut worrn.

 Weertschop un Infrastruktur 

För Tütsbarg is de freewillige Füürwehr Häbe mit tostännig.

 Verkehr 

Tütsbarg liggt aflegen in de Lümbörger Heid. Dat gifft blots lüttjere Weeg in’n Westen an de Bundsstraat 3, in’n Noordoosten bi Habenbeck an de L 211 un över de Kreisstraat 44 in’n Süden na Schaal. Dor is de K 44 anbunnen an de B 3 un an de L 170.

De nächste Autobahn is de Autobahn 7 (Afsnidd Hamborg–Hannover). De Opfohrt 43 Bissen liggt so söss Kilometer in’n Süüdoosten von Tütsbarg an de L 211.

De nächste Bahnhoff is so bi negen Kilometer wied weg in’n Westen de Bahnhoff Snevern an de Heidbahn.

De Feernwannerweg Heidsnuckenweg löppt över Tütsbarg.

 Scholen 

De Kinner ut Tütsbarg gaht in Snevern op de Grundschool an’t Pietzmoor.

 Footnoten 

Kategorie:Oort
Kategorie:Landkreis Heidkreis